Vilnius, 2020 m. balandžio 3 d.

**„Lidl“ trigubins gyventojų paramą vaikų dienos centrams**

**Prekybos tinklas „Lidl“ didina savo paramą socialiniam projektui „Už saugią aplinką mūsų vaikams“, kuriuo skiriamos lėšos vaikais besirūpinančioms organizacijoms „Caritas“, Maltos ordino pagalbos tarnyba ir „Gelbėkit vaikus“. Balandžio mėnesį pirkėjų taromatuose pasirinkta paaukoti suma bus ne dvigubinama, kaip iki šiol, bet didinama tris kartus.**

„Kadangi dėl karantino reikalavimų vaikų dienos centrai nevykdo veiklos, mūsų remiamų organizacijų darbuotojai labiausiai pažeidžiamomis visuomenės grupėmis rūpinasi kitais būdais – organizuoja maistą šeimoms, teikia emocinę, psichologinę paramą vaikams ir jų tėvams. Tam dabar reikia papildomų žmogiškųjų ir finansinių išteklių, todėl nusprendėme padidinti savo indėlį sprendžiant šias problemas – visą, balandžio mėnesį pirkėjų paaukotą sumą - patrigubinsime. Pirkėjus, kurie šiuo metu renkasi atvykti priduoti taros, labai raginame paspausti mygtuką ir paaukoti depozito sumą“, – sako „Lidl Lietuva“ korporatyvinių reikalų ir komunikacijos departamento vadovas Valdas Lopeta.

Pasak jo, nors kai kuriems pirkėjams tai nebus dideli pinigai, tačiau kalbant apie paramą vaikams pažeidžiamose šeimose, kiekvienas euras yra svarbus.

Organizacijos „Caritas“ generalinė sekretorė Deimantė Bukeikaitė teigia, kad įvestas karantinas sukūrė papildomų iššūkių, kuriems išspręsti papildoma parama labai reikalinga. Jos vadovaujama organizacija, kaip ir kitos, užsidarius vaikų dienos centrams pradėjo teikti šeimoms maistą, emocinę bei psichologinę paramą.

„Dėl pasikeitusios veiklos susidūrėme su iššūkiu perorganizuoti savo veiklą ir deramai paskirstyti ir taip kuklius finansus. Tad dabar, esant tokiai sudėtingai situacijai, užplūsta pasididžiavimo jausmas, kad „Lidl“ pirkėjai ir šis prekybos tinklas taip pat ieško būdų, kaip galėtų daugiau prisidėti“, – teigia „Carito“ vadovė.

Reaguodamas į situaciją, praėjusią savaitę „Lidl“ nusprendė paramą už šių metų sausio ir vasario mėnesius pervesti anksčiau nei planuota ir organizacijoms „Caritas“, Maltos ordino pagalbos tarnyba ir „Gelbėkit vaikus“ perdavė iš viso 11 658 eurus arba po 3 886 eurus kiekvienai.

**Iš viso jau paaukota daugiau nei 122 tūkst. eurų**

Prisidėti prie pagalbą vaikams teikiančių organizacijų gali kiekvienas prekybos tinklo „Lidl“ taromatais besinaudojantis žmogus, paspaudęs mygtuką „aukoti“. Surinktą sumą „Lidl“ nuo šiol padidins tris kartus ir perves vaikų dienos centrus koordinuojančioms organizacijoms.

Per daugiau nei dvejus metus dienos centrams paremti buvo surinkta daugiau nei 122 tūkst. eurų, kurie lygiomis dalimis išdalinti minėtoms organizacijoms. Jos šias lėšas panaudojo būtiniausioms reikmėms: nuo gyvybiškai svarbių remonto darbų iki savanorių, socialinių darbuotojų bei užimtumo specialistų mokymo.

**Daugiau informacijos:**
Lina Skersytė
Korporatyvinių reikalų ir komunikacijos departamentas
UAB „Lidl Lietuva“
Tel. +370 5 267 3228, mob. tel. +370 680 53556
lina.skersyte@lidl.lt